FI Euroopan unionin virallinen lehti C 155/11

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2016/C 155/08)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”ORIEL SEA MINERALS”

EU-nro: IE-PDO-0005-01319–26.2.2015

SMM ( ) SAN ( X )

1. Nimi/nimet

”Oriel Sea Minerals”

2. Jäsenvaltio tai kolmas maa

Irlanti

3. Maataloustuotteen tai elintarvikkeen kuvaus

3.1 Tuotelaji

Luokka 2.6. Suola

3.2 Kuvaus 1 kohdassa nimetystä tuotteesta

Nimitys ”Oriel Sea Minerals” tarkoittaa konsentroitua, merivedestä peräisin olevaa nestemäistä mineraalisuolaa, joka on korjattu Irlannissa Louthin kreivikunnassa sijaitsevasta Port Orielin lahdesta (Clogherhead, Drogheda). Se on kirkas (joskus hieman kellertävä keruuvuodenajasta riippuen) ja sakeahko konsentroitu kivennäis- ja hivenaineiden nestemäinen seos. Siihen ei ole lisätty lisäaineita. Kosketustuntuma ja rakenne ovat öljymäiset, vaikkei tuotteessa ole öljyä. Mineraalimerisuolan viskositeetti on 4,00–5,15 mPa·s 25 celsiusasteessa pyörimisnopeudella 50 rpm (+/–10 %). Koska tuote on konsentroidun liuoksen muodossa, se liukenee useimpiin juomiin, mehuihin tai veteen suhteessa 100/1–1 000/1 tarpeen mukaan.

Nestemäisessä tuotteessa kivennäis- ja hivenaineet ovat ionisoituneessa perusmuodossa (eli ennen kuin sulfaatin, sitraatin tai oksidin kaltaiset ligandit sitovat ne). Oriel pystyy tietyllä menetelmällä keräämään merivedestä nämä mineraalit ja konsentroimaan ne.

Vaikka konsentroidut mineraalit maistuvat voimakkaasti kivennäissuoloille, veteen, mehuun tai muuhun nesteeseen oikeassa suhteessa liuotettuina niissä ei ole juurikaan jälkimakua. Oriel Sea Minerals -suola on erinomainen ravintolisä, josta elimistö saa oikeassa suhteessa oikean määrän kivennäisaineita kun ne nautitaan veden tai nesteen kera, koska tällöin ravinteiden imeytyminen ja hyödyntäminen on tehokkaampaa.

Oriel Sea Minerals -suolan määritystodistus. Oriel Sea Minerals -suolan pitoisuudet vastaavat seuraavassa taulukossa esitettyjä arvoja +/– 10 prosentin rajoissa.

Oriel Sea Minerals -suolan määritys Testaus: ICP MS Oriel Sea Minerals -suola ml/l H2O Vesi Alle 58 % painosta Mg Magnesium Alle 60,000 ml/l Na Natrium Alle 23,000 ml/l K Kalium Alle 20,000 ml/l B Boori Alle 200 ml/l Ca Kalsium Alle 70,0 ml/l Ni Nikkeli Alle 2,31 ml/l Cu Kupari Alle 1,45 ml/l Sr Strontium Alle 1,21 ml/l Mo Molybdeeni Alle 0,50 ml/l Fe Rauta Alle 0,50 ml/l Zn Sinkki Alle 0,50 ml/l Al Alumiini Alle 0,50 ml/l Mn Mangaani Alle 0,23 ml/l Cd Kadmium Pieniä määriä Cr Kromi Pieniä määriä Se Seleeni Pieniä määriä Pb Lyijy Pieniä määriä Co Koboltti Pieniä määriä Tl Tallium Pieniä määriä Be Berylium Pieniä määriä

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Irlanninmerestä luonnollisesti kerätyt kivennäisaineet

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Tuotanto- ja valmistusvaiheet:

Keruu-, haihdutus-, erottelu- ja kiteytysprosessit tehdään määritellyllä alueella valvotuissa ja seuratuissa olosuhteissa lopputuotteiden tasalaatuisuuden varmistamiseksi. Niihin kuuluvat:

— meriveden pumppaaminen ja suodattaminen suodatusjärjestelmän läpi,

— merisuolan talteenotto lähes kokonaisuudessaan sen jälkeen, kun suolavesi on konsentroitu suljetussa painejärjestelmässä,

— mineraalien konsentroiminen korkean paineen järjestelmässä,

— konsentroitujen mineraalien talteenotto.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6 Tuotteen, johon rekisteröity nimi viittaa, merkitsemistä koskevat erityiset säännöt

—

4. Maantieteellisen alueen tarkka rajaus

Clogherheadin kylän Port Oriel sijaitsee syvien vesivirtojen reitille kurkottavan Clogher Headin niemekkeen luoteispuolella. Maantieteellinen alue ulottuu Clogher Headin niemekkeen eteläkärjestä (leveysaste 53.79497 (pohjoinen), pituusaste –6.21778 (länsi), leveysaste 53°47′42″ (pohjoinen), pituusaste 6°13′04″ (länsi)) Dunany Pointin pohjoiskärkeen (leveysaste 53.86144 (pohjoinen), pituusaste –6.23838 (länsi), leveysaste 53°51′41″ (pohjoinen), pituusaste 6°14′18″ (länsi)). 5 merimailia rannikolta Dundalkin lahdessa elävien simpukoiden vuoden 2013 luokitelluilla tuotantoalueilla, Sea Fisheries Protection Authority -viranomaisen antama aluekoodi LH-DB-DB.

5. Yhteys maantieteelliseen alueeseen

Merisuolan kivennäisainesuhteeseen, tasapainoon, makuun ja ulkonäköön liittyvät ominaisuudet ovat alkuperän mukaiset. Aivan kuten viinirypäleisiin vaikuttavat kasvumaaperä ja sääolot, myös Oriel Sea Minerals -suolaan vaikuttavat syvät vesivirtaukset sekä niiden vesien puhtaus, kivennäisainepitoisuus ja saasteettomuus, kuten myös näiden ominaisuuksien luomiseksi, säilyttämiseksi ja puhdistamiseksi käytettävät prosessit.

Merisuolaa on kerätty tällä alueella vuosisatojen ajan. Teoksessa County Louth Archaelogical & Historical Journal kirjoitetaan: ”Varakreivi Dungannon vuokrasi 28. tammikuuta 1667 Carlingforden kaupungin lähellä sijaitsevan maapalstan, jolle perustetaan Middlesexin kreivikunnasta Chiswickista kotoisin olevalle kenraali Cookelle suolantuotantolaitos.” Port Oriel on satojen vuosien ajan ollut synonyymi runsaille kalavesille paikallisten keskuudessa, jotka pyytävät syvänveden kaloja suoraan kallioilta ja satamasta. Suola on ainesosa, jota välttämättä tarvitaan satamassa puretun kalan kuluttamiseksi, varastoimiseksi ja kuljettamiseksi. (Vuoden 1797 karttaan on merkitty suolantuotantolaitos lähelle Newry Streetiä, ja suola-/sulkuporteista on myös yksityiskohtaisia paikallisia todisteita.)

Golfvirta kulkee Irlannin länsipuolella ja kaartaa Norjanmeren viileämpiin vesiin yhdyttyään saaren pohjois- ja koillisosan ohi päätepisteeseensä Port Orielin lahdella viiden merimailin päässä rannikosta. Tässä kohtaa virta siis päättyy kohdatessaan Boynejoen (Irlannin toiseksi suurin joki) massiivisen virtauksen.

Port Oriel sijaitsee syvien vesivirtojen reitille kurkottavan Clogher Headin niemekkeen luoteispuolella. Näiden vesien suolapitoisuuden on testeissä todettu olevan verrattavissa syvänmeren vesien suolapitoisuuteen. Korkea suolapitoisuus johtuu Golfvirran epätavallisen syvistä merivirroista alueella. Port Orielin vesien tiheydeksi on toistuvasti määritelty testeissä 3,5–3,6 prosenttia, mikä on vastaava luku kuin syvemmillä vesillä.

Irlannin meri-instituutti (Marine Institute of Ireland) on toistuvasti luokitellut Port Orielin vedet puhtaimpaan A-luokkaan (International Shellfish Quality). Sinisimpukoiden, sydänsimpukoiden, rapujen, hummereiden ja veitsisimpukoiden kalastus on Port Orielin satamassa ja sen lähistöllä hyvinvoiva elinkeino. Mereneliöiden runsaus edistää myös vesien laatua ja kivennäisainepitoisuutta. Tämä alue sijaitsee Dundalkin lahden elävien simpukoiden vuoden 2014 luokitelluilla tuotantoalueilla; Sea Fisheries Protection Authority -viranomaisen sydän- ja veitsisimpukoiden kalastusta varten antama aluekoodi LH-DB-DB.

Oriel Sea Minerals -suolan ominaisuudet liittyvät suoraan maantieteellisellä alueella esiintyviin epätavallisen syviin merivirtoihin. Golfvirran virtaukset ja Irlannin pohjoisrannikolta tulevat vuorovesiliikkeet, jotka kulkevat Dundalkin lahteen ja näin ollen Port Orielin lahteen, antavat tällaisille matalille vesille epäominaisen korkean kivennäisainepitoisuuden. Tätä laadukasta ja erittäin mineraalipitoista vettä otetaan talteen ja se jalostetaan tietyillä prosesseilla, joissa se ei joudu kosketuksiin ilman, maan eikä ihmisten kanssa. Tuloksena on konsentroitu seos, jonka kivennäisainepitoisuus on korkea.

Tiivistelmä:

Merestä peräisin olevien mineraalien ominaisuudet ovat alkuperän mukaiset tämän alueen vesien suolapitoisuuden, laadun ja kivennäisainetiheyden suhteen. Tämä kuvastuu Oriel Sea Minerals -suolan kivennäisainesuhteeseen, tasapainoon, laatuun ja puhtauteen.

Eritelmän julkaisutiedot

(tämän asetuksen 6 artiklan 1 kohdan toinen alakohta)

http://www.agriculture.gov.ie/gi/pdopgitsg-protectedfoodnames/products/

(1) EUVL L 343, 14.12.2012, s. 1.